sv da da da da sv nb da et da da da da en en
Shabaz spinner sig ind som ny kasserer i Svanholm - Svanholm Cricketklub
Lørdag d. 2. april 2016 kl. 20:09 af Henrik Pfaff
Legspinneren Shabaz Ali Shahzad er tilbage i klubben. Denne gang skal han ikke kun spille, men også regne.
Græsset var ikke grønnere på Nørrebro. Shabaz Shazad er tilbage i klubben efter et enkelt år med Kløvermarken som hjemmebane. Han har taget Imran Ahmed og Laraib Ahmad med sig. Imran kender vi fra ungdomsårene og Laraib Ahmad, der er søn af Aftab Ahmad, har også valgt at skifte den grønne Nørrebro-trøje ud med den traditionelle gule Svanholm-trøje.
Alle sammen kender Shabaz i klubben. Han er elsket blandt alle. Den altid smilende og hjælpsomme dreng, der godt kan være en smule tosset til tider. Han skal nu stå for klubbens regnskaber, eftersom vores tidligere landsholdspiller og kasserer, Taha Ahmed, har valgt at sætte handskerne og lommeregnen på hylden.
Shabaz studerer til dagligt på Roskilde Universitet (RUC), hvor han læser på den humanistiske-teknologiske bacheloruddannelser. Når han ikke har skolebøgerne i hånden, finder man ham på cricketbanen eller på den lokale vandpibecafé. Han har knoklet hårdt igennem hele vinteren, der har givet pote. Hans legspinnere er blevet så gode, at selv landstræneren, Jeremy Bray, er imponeret. Shabaz deltager hver onsdag til landsholdssamlingerne, hvor det er ”Te Magic Carpet” aften. Her får spinnerne mere fat på deres afleveringer, da der er placeret et tæppe over måtten. Det hygger han sig med sammen med bl.a. Said Alam.
Vi er glade for, at Shabaz er tilbage i klubben. Vi glæder os til at se, hvordan det kommer til at gå med ham både inden- og uden for cricketbanen. Hvordan hans legspinnerne kommer til at fungere, og hvordan han kommer til at bruge sin forudgående uddannelse indenfor det ædle regnskabsfag.